Birthe Skaarup (DF), 2001-05-29:
Det at få en værdig død ligger de fleste mennesker meget på sinde og også Dansk Folkeparti, og vi mener helt klart, at gratis palliativ behandling på et hospice bør ligestilles med den ret, vi har til at få behandling på et offentligt sygehus her i Danmark.
På nuværende tidspunkt er der kun tre eksisterende og selvejende hospicer i Danmark, og vi har tidligere været inde på, hvilke det er, hvor borgerne inden for en nærmere økonomisk ramme kan tilbydes pladser.
Men det er immervæk kun 34 pladser, disse hospicer råder over, og vi ved også, at de to øvrige hospicer, nemlig i Aalborg og i Århus, hvor der er 17 pladser, ikke omfattes af sygehuslovens regler om ret til frit valg af sygehus. Enhver kan forstå, at det langtfra er nok med 34 pladser, og yderligere var disse 34 pladser jo, før vi vedtog loven om tilskud til de tre hospicer, fuldt udnyttet af patienter, der enten selv havde betalt efter personlig henvendelse, eller hvor der var nogle forstandige kommuner eller amter, der anså det for menneskeligt ansvarligt og nødvendigt at henvise dødssyge patienter til indlæggelse.
Efter Dansk Folkepartis mening er der opstået en geografisk skævvridning, idet det åbenbart ikke er lige meget, hvor i landet man bor, når henvisningsproceduren går i gang, og hvem vil ikke gerne som meget syg indlægges i nærheden af sin bolig, hvor man har sin familie eller omgangskreds?
Det er i disse svære stunder, man har brug for de nærmeste.
Nu har en gruppe læger, der har speciale i palliativ medicin, så meddelt, at de vil stifte Dansk Selskab for Palliativ Medicin for at højne kvaliteten på området.
De kommer faktisk med den bemærkelsesværdige udtalelse, at de vil højne uddannelsen af læger, fordi amterne forsømmer dette område, og vi mildest talt lader vore dødssyge patienter i stikken.
At patienterne har det dårligere, end de faktisk behøver at have, og at det i yderste konsekvens kan betyde en for tidlig død.
Denne udmelding kommer så samtidig med rapporten fra KL, Amtsrådsforeningen og Sundhedsministeriet.
I Dansk Folkeparti hilser vi naturligvis rapporten velkommen, i og med at der bliver sat fokus på de meget syge patienters mulighed for at blive behandlet, at der afsættes finansiering til uddannelse af læger og sygeplejersker, for netop disse personalegrupper har fået uddannelse i at helbrede og ikke en uddannelse, der kan bruges til at yde
den rette åndelige og psykiske omsorg
for meget syge og døende patienter.
Vi mener, der fokuseres for lidt på at skabe yderligere muligheder for at lave overenskomster med selvejende og nye hospicer.
Det er udmærket, at der afsættes 300 mio. kr. over 3 år, hvor ca. 130 mio. kr. skal reserveres til indretning af tidssvarende fysiske rammer, og så skal der laves et permanent løft for ca. 170 mio. kr. Dansk Folkeparti kunne ønske sig, at man i rapporten havde nævnt, at der skulle ske en prioritering med mere støtte til hospicerne, hvor meget syge mennesker har mulighed
for i rolige og fredfyldte omgivelser at leve den sidste tid, når man er uden for behandlingsmæssig rækkevidde
Men det skinner igennem flere steder i rapporten, bl.a. på side 12, at det viger man ligesom uden om.
På hospice gives den smertedækkende medicin, personalet er til stede både fysisk og psykisk, der er tid til at holde i hånd, og man kommer med det samme, når der ringes.
Selvfølgelig er der en meget bedre normering på et hospice, hvor sygeplejerskerne heller ikke er stressede, men hvor også patienterne skal vænne sig til de menneskelige ressourcer, som pludselig nu er til rådighed.
For netop patienter kommer som regel også der, hvor de hvide kitler er, og er vant til at se stressede personer.
Så alt i alt er det både personalet og patienterne, der skal vænne sig til hospice. Vi har mærket os, at arbejdsgruppen, der har været nedsat, har været vidt omkring.
Fint nok med det.
Vi har også set, hvad amter og kommuner har lavet.
Fint nok med det.
Men som sagt ønsker Dansk Folkeparti gerne, at man kunne få lidt mere klarhed over støtten til disse hospicer.
Og vi har også mærket os, at KL faktisk tager afstand fra eller i hvert fald tager et generelt forbehold for de økonomiske konsekvenser og de merudgifter, der vil komme med hensyn til medfinansiering
af foreningsdrevne hospicer
Vi kunne ønske os mere klarhed over støtten til nye hospicer, som vi gerne ser oprettet i ethvert amt her i Danmark.